སྤྱིར་སྨད་འཚོང་མ་དང་དུ་ནག ནང་རུལ་གསང་མྱུལ་བ། ཇག་རྐུན་ནག་ཚོགས་བཅས་ནི་དབང་བསྒྱུར་མཁན་དག་གི་ལག་ཆ་གལ་ཆེན་ཞིག་ཡིན་ལ། དེ་སྔོན་འཇར་ཕན་གྱིས་ཀྲུང་གོར་བཙན་འཛུལ་བྱེད་སྐབས་ཀྱང་ལག་ཆ་འདི་དག་བེད་སྤྱོད་བྱས་ཏེ། ཀྲུང་གོའི་སྤྱི་ཚོགས་སུ་དུ་ནག་ནང་འདྲེན་དང་སྨད་འཚོང་སྤྲོ་ཁང་བཙུགས་ཏེ་ཆེད་དུ་སྤྱི་ཚོགས་ཟང་ཟིང་བདེ་འཇགས་མེད་པ་དང༌། མིའི་ཀུན་སྤྱོད་ཉ་ཉོག་འཁྲིག་ཆ་དོད་པ། མི་རིགས་ནང་ཁུལ་དུ་འཁོན་འཛིན་ཆགས་སྡང་སློངས་པ། ཇག་རྐུན་ནག་ཚོགས་ཀྱི་དཔུང་ཤུགས་འདྲ་མིན་བསྐྱེད་སྲིང་བྱས་ཏེ་མི་མང་མགོ་རྙོག་ཐེབས་སུ་འཇུག་པ་དང༌། ནག་ཚོགས་དང་སྨད་འཚོང་མ་བེད་སྤྱད་དེ་སྤྱི་ཚོགས་ཁྲོད་ཀྱི་ཤེས་ལྡན་པ་དག་གིས་མི་དམངས་ལ་གོ་རྟོག་སྤེལ་བའི་བྱ་གཞག་ལ་བར་ཆད་གཏོང་པར་མ་ཟད། མི་མང་གྱིས་གོང་བཀུར་ཡི་རང་བྱེད་པའི་གནད་ཡོད་ཤེས་ལྡན་པ་དག་དམར་གསོད་གཏོང་བའི་རིགས་ཀྱང་བྱུང་ཡོད། དེས་རྐྱེན་གྱིས་འུ་ཅག་ཤེས་ལྡན་པ་དག་གིས་ནག་ཉེས་ཅན་གྱི་བྱ་བ་འདིའི་རིགས་གཙང་ཕྱག་བྱེད་པར་བློ་རིག་གྲུང་པོས་འབད་དགོས་ལ། དེ་ལས་ཀྱང་རེག་དུག་འགོས་ནད་སྔོན་འགོག་གི་བྱ་གཞག་འདི་ནི་རིགས་དང་རུས་སུ་མ་ཆད་པའི་འཛམ་གླིང་གི་གཞོན་སྐྱེས་ཤེས་ལྡན་པ་སྤྱིའི་ཕྲག་པར་བབས་པའི་འོས་འགན་ཉག་གཅིག་ཡིན་པས་ང་ཚོས་ཀྱང་དེ་བཞིན་གྱིས་རང་འགན་དང་ལེན་བྱེད་དགོས་པ་སྨྲས་མེད་རེད། ཡིན་ནའང༌། གསོན་ཤུགས་ལྡན་ལ་ཚོར་ཤུགས་བསྐྱེན་པའི་སྤྱི་ཚོགས་ཤིག་གཙང་ཉར་བྱེད་རྒྱུ་ནི་ལས་སླ་བོའི་བྱ་གཞག་ཅིག་ཡིན་མི་སྲིད། དེས་རྐྱེན་གྱིས་སྤྱི་ཚོགས་གང་ཞིག་ཡིན་ཡང་གཞོན་ནུ་ཤེས་ལྡན་པའི་མཉམ་རོབ་ནི་འགུལ་ཤུགས་ལྡན་པའི་ནུས་པ་གལ་ཆེན་ཞིག་ཡིན་ལ། མང་མོས་དཔྱད་ཞིབ་ལས་ཐོན་པའི་ཐབས་ཤེས་ནི་ལག་ལེན་དངོས་དང་འཚམས་པ་ཞིག་ཡིན་སྲིད། དེ་བས་ང་ཚོས་ཀྱང་སྤྱི་ཚོགས་ཞབས་ཞུའི་ལས་གཞི་གང་ཞིག་ཡིན་ཡང་མཉམ་རོབ་ཀྱི་ནུས་པ་འདོད་རྒྱུ་དང༌། དགག་སྒྲུབ་དཔྱད་བསྡུར་གྱི་ཆ་གཉིས་འཛོམས་པའི་ཀུ་ཡངས་ཀྱི་བསམ་བློ་ཞིག་ལ་གཞི་བཅོལ་དེ་ཐབས་ཤེས་འཚོལ་དགོས།